**Høringsbrev for Kommunal forskrift om feiing og tilsyn med fyringsanlegg, samt om gebyr for feiing og tilsyn i kommunene Alvdal, Folldal, Engerdal, Trysil, Tolga, Tynset, Stor-Elvdal, Rendalen, Våler, Åsnes og Elverum**

Midt-Hedmark brann- og redningsvesen IKS (MHBR) sender med dette «*Lokal forskrift om feiing og tilsyn med fyringsanlegg, samt om gebyr for feiing og tilsyn»* ut på høring og offentlig ettersyn i våre 11 eierkommuner.

Vedlagte forskrift publiseres for høring på kommunenes hjemmesider, MHBRs hjemmesider, samt Østlendingen, Glåmdalen, Lokalavisa, Arbeidets rett, Tynsetingen, ISolør og Folldalsportalen med høringsfrist seks uker fra publiseringsdato. Innspill til forskriften sendes MHBR IKS se mhbr.no for behandling. På mhbr.no (hjemmeside) ligger lenke til høringsskjema <https://dialog.mhbr.no/dialogue/MHBR-10>

Etter endt høring skal forskriften behandles i eierkommunenes kommunestyrer. Formålet med høringen er å opplyse saken, forberede berørte på hva som kan bli vedtatt, gi berørte mulighet til å påvirke saksutfallet og bidra til å samordne regelverk og andre offentlige tiltak.

Forslaget til gebyrforskrift innebærer ikke endringer av dagens praksis eller prissetting, men er en formalisering av eksisterende praksis.

DSB har skrevet brev til kommuner og brannvesen (ref. DSB: 2021/8810 KRAN) der de påpeker at det er ulikheter mellom kommuner med tanke på om det er vedtatt gebyrforskrift eller ikke. Samtidig har de gitt føringer for landets brannvesener til å samordne praksisen for korrekt hjemmel til å kreve inn gebyrer.

Det vurderes at som følge av ordlyden i Brann og eksplosjonsvernloven §28, annet ledd: «Kommunestyret selv kan fastsette lokal forskrift om gebyr for gjennomføring av feiing og tilsyn med fyringsanlegg,» medfører behov for en likelydende forskrift i MHBRs eierkommuner.

Som en harmonisering til andre gebyrområder i eierkommunene, samt andre brannvesen, fremmes forskriften for høring i eierkommunene. Forvaltning av forskriften er delegert til MHBR i henhold til delegeringsvedtak (Selskapsavtalen) i eierkommunene.

Kommunestyrene i eierkommunene er riktig vedtaksmyndighet med bakgrunn i lovteksten i Brann og eksplosjonsvernloven §28, annet ledd. Det forutsettes likelydende vedtak i de 11 eierkommunene for ikrafttreden av forskriften.

Elverum 12.08.24

Midt-Hedmark brann-og redningsvesen IKS

Trond Joar Kjenstadbakk

Brannsjef